Broj: 711-I-314-P-423-22/23-05-23

Zagreb, 3. veljače 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI), **u predmetu obveznika Joška Dujmovića, OIB: ……………, općinskog načelnika Općine Primorski Dolac**,na 202. sjednici održanoj 3. veljače 2023., donosi sljedeću:

 **ODLUKU**

1. **Propustom podnošenja imovinske kartice Povjerenstvu do 31. siječnja 2022. za 2021. godinu, obveznik Joško Dujmović, općinski načelnik Općine Primorski Dolac, počinio je povredu članka 10. stavka 4. ZSSI-a.**
2. **Za povredu ZSSI-a, opisanu pod točkom I. ove izreke, obvezniku Jošku Dujmoviću izriče se novčana sankcija u iznosu od 535,00 eura (4.030,96 kuna).**
3. **Nalaže se obvezniku Jošku Dujmoviću da u roku od 15 dana od zaprimanja ove Odluke uplati novčanu sankciju iz točke II. ove izreke u ukupnom iznosu na račun prihoda Državnog proračuna Republike Hrvatske br.: HR1210010051863000160, model: HR68, poziv na broj: 6190-OIB obveznika Joška Dujmovića-42322.**
4. **Ako obveznik novčanu sankciju iz točke III. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika. Izvršnu odluku Povjerenstvo će radi provedbe dostaviti službi koja obavlja obračun plaće obvezniku.**
5. **Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti** **na imovini obveznika putem ovlaštene institucije sukladno odredbama posebnog zakona kojim se uređuje postupak prisilne naplate.**
6. **Ova Odluka objavit će se na mrežnim stranicama Povjerenstva nakon uredne dostave obvezniku.**

Obrazloženje

Povjerenstvo je na stručnom radnom sastanku Povjerenstva održanom dana 25. listopada 2022. Zaključkom Broj: 711-I-2198-Pp-423/22-02-23 pokrenulo postupak protiv obveznika Joška Dujmovića, općinskog načelnika Općine Primorski Dolac, za utvrđivanje moguće povrede odredbe članka 10. stavka 4. ZSSI-a, koja proizlazi iz propusta podnošenja imovinske kartice Povjerenstvu do 31. siječnja tekuće godine za prethodnu godinu. Dostava navedenog Zaključka obvezniku je izvršena 24. studenoga 2022.

Obveznik se na utvrđenja navedenog Zaključka očitovao dopisom koji je u Povjerenstvu zaprimljen 26. siječnja 2023. pod brojem: 711-U-1253-Pp-423-22/23-04-2. U spomenutom dopisu obveznik je naveo da je od stupanja na dužnost općinskog načelnika Općine Primorski Dolac dostavljao u zakonskim rokovima izvješća o imovinskom stanju te da je 14. prosinca 2022. elektroničkim putem (poštom naknadno ispisano i ovjereno) dostavio izvješće o imovinskom stanju – godišnju imovinsku karticu za 2021. godinu. U nastavku obveznik navodi da imovinsku karticu za 2021. u ostavljenom roku nije dostavio iz razloga dostave imovinske kartice u prosincu 2021. u kojoj je prijavljeno imovinsko stanje s istekom navedene godine u kojoj nije bilo promjena izuzev isteka ugovora o kreditu sklopljenog na ime obveznika pa kako nije bilo promjene u stjecanju imovine, niti prikazanim prihodima, nije podnosio godišnje izvješće o imovinskom stanju za 2021. godinu.

Člankom 3. stavkom 1. točkom 34. ZSSI-a propisano je da su obveznici u smislu navedenog Zakona župani, gradonačelnici, općinski načelnici i njihovi zamjenici.

Uvidom u Registar obveznika, koji ustrojava i vodi Povjerenstvo, utvrđeno je da je Joško Dujmović obnašao dužnost općinskog načelnika Općine Primorski Dolac u mandatu 2017. do 2021. te da istu dužnost obnaša od 21. svibnja 2021.

Kako je ZSSI stupio na snagu 25. prosinca 2021., obveznik je s obzirom na obnašanje dužnosti općinskog načelnika Općine Primorski Dolac i prije stupanja na snagu navedenog Zakona imao obvezu podnositi Povjerenstvu izvješća o imovinskom stanju sukladno odredbama tada važećeg Zakona o sprječavanju sukoba interesa (“Narodne novine”, br. 26/11., 12/12., 126/12., 57/15. i 98/19., dalje u tekstu: ZSSI/11).

Svim obveznicima ZSSI-a, koji su bili dužnosnici u smislu odredbi ZSSI/11-a, Povjerenstvo je 30. prosinca 2021. uputilo obavijest Broj: 711-I-2209-R-269/21-01-18 od 28. prosinca 2021. u kojoj ih se uputilo na obvezu podnošenja godišnje imovinske kartice za 2021. sukladno članku 10. stavku 4. ZSSI-a uz iznimku da ne moraju podnijeti navedenu imovinsku karticu ako su podnijeli imovinsku karticu u prosincu 2021. u kojoj je prijavljeno imovinsko stanje s istekom navedene godine.

Uvidom u Registar imovinskih kartica, koji vodi Povjerenstvo, utvrđeno je da obveznik nije podnio imovinsku karticu za 2021. do 31. siječnja 2022. niti je sukladno spomenutoj obavijesti Povjerenstva podnio imovinsku karticu u prosincu 2021. u kojoj bi prijavio imovinsko stanje s istekom 2021. godine već je po zaprimanju Zaključka Povjerenstva od 25. listopada 2022., kojim je pokrenut postupak protiv obveznika za utvrđivanje moguće povrede odredbe članka 10. stavka 4. ZSSI-a, dana 14. prosinca 2022. podnio imovinsku karticu navodeći svrhu „Godišnja obveza podnošenja“.

Uvidom u Registar imovinskih kartica koji ustrojava Povjerenstvo, utvrđeno je da je obveznik podnio navedenu imovinsku karticu povodom godišnje obveze 14. prosinca 2022., odnosno nakon proteka skoro 11 mjeseci do kada je nastala obveza njezina podnošenja Povjerenstvu.

Povjerenstvo je također utvrdilo da je obveznik 10. listopada 2021., postupajući povodom Zaključka Povjerenstva Broj: 711-I-1533-IK-2114-17/21-02-16 od 28. rujna 2021., podnio izvješće o imovinskom stanju dužnosnika povodom ponovnog imenovanja na dužnost općinskog načelnika Općine Primorski Dolac. Navedeni Zaključak Povjerenstvo je donijelo temeljem odredbi ranije važećeg ZZSI/11-a kojim je u članku 10. stavku 1. bilo propisano da će Povjerenstvo, ako utvrdi da dužnosnik nije ispunio obveze iz članka 8. i članka 9. stavka 1. toga Zakona, pisanim putem zatražiti od dužnosnika ispunjenje obveze, a s obzirom na to da je utvrđeno da dužnosnik nije u propisanom roku od 30 dana od dana stupanja na dužnost, na početku novoga mandata (od 21. svibnja 2021.), podnio Povjerenstvu izvješće o svojoj imovini te imovini bračnog ili izvanbračnog druga i malodobne djece, sa stanjem na taj dan.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 10. stavkom 5. ZSSI-a propisano je da se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti. Iznimka propisana navedenom odredbom nije primjenjiva u konkretnom slučaju budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Nastavno na sve ranije navedeno, Povjerenstvo je utvrdilo da je obveznik Joško Dujmović, općinski načelnik Općine Primorski Dolac, propustio podnijeti imovinsku karticu Povjerenstvu do 31. siječnja 2022. godine za prethodnu godinu sa stanjem na zadnji dan 2021. godine, a kojim propustom je povrijedio odredbu članka 10. stavka 4. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju.

Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Prema članku 50. stavku 1. ZSSI-a ako novčana kazna nije plaćena u roku od 15 dana, ista se može izvršiti obustavom isplate dijela neto mjesečne plaće ili obustavom na svim primanjima, a ista se može izvršiti i na imovini obveznika. Povjerenstvo kaznu izriče u iznosu od 4000,00 do 40.000,00 kuna vodeći računa o težini i posljedicama povrede Zakona. Prema stavku 2. navedenog članka izvršenje novčane sankcije obustavom isplate dijela neto mjesečne plaće ili obustava na svim primanjima ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika. Sukladno stavku 3. odluka o sankciji dostavlja se osobno obvezniku. Po isteku roka iz stavka 1. navedenog članka izvršnu odluku Povjerenstvo dostavlja radi provedbe službi koja obavlja obračun plaće obvezniku.

Sukladno članku 13. Zakona o uvođenju eura kao službene valute u Republici Hrvatskoj („Narodne novine“, broj 57/22. i 88/22.) euro je službena novčana jedinica i zakonsko sredstvo plaćanja u Republici Hrvatskoj. Iznosi navedeni u kuni u pravnim instrumentima smatraju se iznosima u euru uz primjenu fiksnog tečaja konverzije i sukladno pravilima za preračunavanje i zaokruživanje iz navedenog Zakona. Člankom 92. toga Zakona propisano je da će tijelo javne vlasti koje svojim aktom izriče novčanu kaznu ili nameće drugu novčanu obvezu ili donosi akt kojim usvaja ili odbija novčani zahtjev koji je u postupku istaknut u kuni, po službenoj dužnosti, prilikom donošenja akta sve novčane iskaze vrijednosti u aktu iskazati u euru, preračunavši ih iz kune uz primjenu fiksnog tečaja konverzije i sukladno pravilima za preračunavanje i zaokruživanje iz navedenog Zakona.

Uzimajući u obzir okolnosti konkretnog slučaja, tj. da se radilo o obvezi godišnjeg podnošenja imovinske kartice kao jednoj od osnovnih obveza propisanih odredbama ZSSI-a pri čemu se ne radi o obvezniku koji po prvi put podnosi imovinsku karticu, Povjerenstvo je utvrdilo primjerenim obvezniku za povredu odredbe članka 10. stavka 4. ZSSI-a izreći novčanu sankciju, a uvažavajući raspon novčane sankcije propisan ZSSI-om te odredbe Zakona o uvođenju eura kao službene valute u Republici Hrvatskoj, prilikom odmjeravanja visine novčane sankcije, Povjerenstvo je utvrdilo da je u konkretnom slučaju, posebice imajući u vidu da je obveznik podnio imovinsku karticu više od 10 mjeseci od isteka roka u kojem ju je bio dužan podnijeti, primjereno izreći novčanu sankciju u iznosu od 535,00 eura (4.030,96 kuna) za opisanu povredu odredbi ZSSI-a.

Ako obveznik novčanu sankciju iz točke II. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, kao i na imovini obveznika.

Ova Odluka objavit će se, sukladno članku 44. stavku 5. ZSSI-a, na mrežnim stranicama Povjerenstva nakon uredne dostave obvezniku.

Sukladno svemu navedenom, Povjerenstvo je donijelo odluku kao u izreci ovoga akta.

PREDSJEDNICA POVJERENSTVA

 Nataša Novaković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Joško Dujmović, osobnom dostavom

2. Objava na mrežnim stranicama Povjerenstva nakon uredne dostave obvezniku

2. Pismohrana